b'\n_START_ARTICLE_\nAliment ecol\xc3\xb2gic\n_START_PARAGRAPH_\nAliment ecol\xc3\xb2gic, aliment org\xc3\xa0nic i tamb\xc3\xa9 aliment Bio \xc3\xa9s aquell que \xc3\xa9s fet d\'acord amb uns est\xc3\xa0ndards de producci\xc3\xb3 particulars. En la m\xc3\xa9s part de la hist\xc3\xb2ria de l\'agricultura es pot dir que la humanitat es va mantenir dins dels procediments que ara es coneixen com d\'agricultura ecol\xc3\xb2gica o org\xc3\xa0nica. Nom\xc3\xa9s a partir del segle XX hi va haver un prove\xc3\xafment de noves subst\xc3\xa0ncies de s\xc3\xadntesi qu\xc3\xadmica per obtenir aliments. _NEWLINE_Actualment s\'anomena agricultura convencional la que no \xc3\xa9s declarada i reglamentada com a agricultura ecol\xc3\xb2gica._NEWLINE_A l\'agricultura org\xc3\xa0nica, l\'\xc3\xbas de productes agroqu\xc3\xadmics \xc3\xa9s fortament restringit. En el cas de productes ramaders han de ser criats sense l\'\xc3\xbas rutinari d\'antibi\xc3\xb2tics i sense hormones de creixement (somatropines) a m\xc3\xa9s d\'altres restriccions com s\xc3\xb3n de menjar aliments fabricats en el sistema d\'agricultura ecol\xc3\xb2gica._NEWLINE_En la majoria dels pa\xc3\xafsos els aliments ecol\xc3\xb2gics no poden emprar organismes modificats gen\xc3\xa8ticament. S\'ha suggerit que l\'aplicaci\xc3\xb3 de la nanotecnologia als aliments i l\'agricultura tamb\xc3\xa9 hauria de ser exclosa de la certificaci\xc3\xb3 com aliment ecol\xc3\xb2gic._NEWLINE_La ind\xc3\xbastria dels aliments org\xc3\xa0nics \xc3\xa9s molt regulada i actualment la Uni\xc3\xb3 Europea, els Estats Units, el Canad\xc3\xa0, Jap\xc3\xb3 i molts altres pa\xc3\xafsos exigeixen que els productors d\'aquest tipus d\'aliments n\'obtinguin un certificat. No tots els certificats de cada pa\xc3\xads s\xc3\xb3n completament homologables.\n_START_SECTION_\nIdentificaci\xc3\xb3 dels aliments org\xc3\xa0nics o ecol\xc3\xb2gics\n_START_PARAGRAPH_\nUn aliment processat org\xc3\xa0nic normalment ha de contenir nom\xc3\xa9s ingredients org\xc3\xa0nics, si n\'hi ha de no org\xc3\xa0nics, almenys un alt percentatge de l\'aliment vegetal o animal ha d\'esser org\xc3\xa0nic (95% als Estats Units. i Austr\xc3\xa0lia) Els aliments que vulguin ser ecol\xc3\xb2gics no han de portar additius alimentaris artificials, i sovint han d\'haver estat processats amb el m\xc3\xadnim de m\xc3\xa8todes, materials i condicions artificials. Nom\xc3\xa9s es permeten plaguicides que no siguin originats per s\xc3\xadntesi qu\xc3\xadmica.\n_START_SECTION_\nEls aliments ecol\xc3\xb2gic o org\xc3\xa0nics en la UE\n_START_PARAGRAPH_\nL\'1 de gener de 2009 va entrar en vigor el nou reglament de la UE per a la producci\xc3\xb3, control i etiquetat de productes ecol\xc3\xb2gics._NEWLINE_La producci\xc3\xb3 ecol\xc3\xb2gica ha de respectar els sistemes i cicles naturals... en casos excepcionals, es poden permetre els recursos sint\xc3\xa8tics qu\xc3\xadmics... aquests recursos s\xc3\xb3n aprovats i inclosos en les llistes a l\'annex del reglament de la Comissi\xc3\xb3._NEWLINE_Els aliments podran ser etiquetats com a "ecol\xc3\xb2gics" nom\xc3\xa9s si pel cap baix 95% dels seus ingredients agr\xc3\xadcoles han estat produ\xc3\xafts de manera ecol\xc3\xb2gica. Els productes que continguin organismes modificats gen\xc3\xa8ticament no poden \xc3\xa9sser etiquetats com a ecol\xc3\xb2gics si els ingredients que contenen OMG no han estat incorporats al producte de manera no intencionada i que la proporci\xc3\xb3 d\'OMG en l\'ingredient \xc3\xa9s inferior al 0,9%'